× NRK Dagsnytt, fredag 9. januar kl. 05:30

«En omfattende redningsaksjon er satt i verk for å redde fem fiskere etter at en fiskerbåt forliste tolv mil nord for Båtsfjord natt til fredag. Det ble raskt klart at båten tok inn vann og ville synke, sier vakthavende redningsleder Tore Hognset ved hovedredningssentralen Nord-Norge. Hovedredningssentralen ble varslet om det dramatiske båtforliset i Barentshavet i 03:30-tiden. Første helikopter er ventet å være fremme på stedet der båten forliste nå ved 05:30-tiden. To helikoptre, tre kystvaktfartøyer og en redningsskøyte søker etter havaristen. I tillegg er to utenlandske fartøyer på vei. Mannskapet sa de gikk overbord, men vi vet ennå ikke om de har gått i en redningsflåte eller om de ligger i sjøen. Vi tar utgangspunkt i at de flyter i sjøen, sier Hognset. Det fortelles om svært dårlig vær i området, med østlig kuling.»